

**ประกาศ**

**เรื่องมาตรการจัดการทรัพย์สินของราชการ ของบริจาค การจัดเก็บของกลาง**

**และแนวทางการนำไปปฏิบัติ**

**ปีงบประมาณ 2568**

**POLICE ITA 2025**

**สถานีตำรวจภูธรแม่ระมาด**



**ประกาศสถานีตำรวจภูธรแม่ระมาด**

**เรื่อง มาตรการจัดการทรัพย์สินของราชการ ของบริจาค การจัดเก็บของกลาง**

 **และแนวทางการนำไปปฏิบัติ**

 ด้วย สถานีตำรวจภูธรแม่ระมาด มีความประสงค์ที่จะจัดทำมาตรการจัดการทรัพย์สินของราชการ ของบริจาค และการจัดเก็บของกลาง รวมไปถึงแนวทางการนำไปปฏิบัติ เพื่อให้มีการจัดเก็บ การเบิก จ่าย นำไปใช้ในการปฏิบัติงานของเจ้าหน้าที่ตำรวจเป็นไปอย่างโปร่งใส มีประสิทธิภาพ คุ้มค่า และเกิดประโยชน์สูงสุดในการปฏิบัติภารกิจของสำนักงานตำรวจแห่งชาติ

 ในการนี้ จึงได้กำหนดจัดทำมาตรการจัดการทรัพย์สินของราชการ ของบริจาค และการจัดเก็บของกลาง และแนวทางการนำไปปฏิบัติ เพื่อเป็นแนวทางในการจัดการทรัพย์สินของราชการ ของบริจาค และการจัดเก็บของกลาง สำหรับให้เจ้าหน้าที่ตำรวจได้ถือปฏิบัติตามแนวทางดังกล่าวโดยทั่วกัน

 **ข้อ 1 ประกาศฉบับนี้**

 “สถานีตำรวจ” หมายความว่า สถานีตำรวจภูธรแม่ระมาด

 “ทรัพย์สินของราชการ” หมายความว่า พัสดุ ที่อยู่ในความครอบครองดูแลของส่วนราชการ หรือหน่วยงานนั้นๆ และต้องมีการบริหารพัสดุ ตามมาตรา 113 ของพระราชบัญญัติการจัดซื้อจัดจ้างและบริหารพัสดุภาครัฐ พ.ศ. 2560

 “พัสดุ” หมายความว่า วัสดุ ครุภัณฑ์ของสถานีตำรวจที่มีไว้เพื่อใช้ร่วมกันเพื่อประโยชน์ของทางราชการ

 “วัสดุ” หมายความว่า สิ่งของที่มีลักษณะโดยสภาพไม่คงทนถาวรหรือตามปกติมีอายุการใช้งานไม่นาน สิ้นเปลืองหมดไป หรือเปลี่ยนสภาพในระยะเวลาอันสั้น

 “ของบริจาค” หมายความว่า เงินหรือพัสดุที่มีผู้มอบให้แก่สถานีตำรวจเพื่อใช้ในกิจการของสถานีตำรวจโดยระบุวัตถุประสงค์ไว้ชัดเจน

 “ครุภัณฑ์” หมายความว่า สิ่งของที่มีลักษณะโดยสภาพคงทนถาวรหรือตามปกติมีอายุการใช้งานนาน ไม่สิ้นเปลือง หมดไป หรือเปลี่ยนสภาพไปในระยะเวลาอันสั้น

 “ยุทธภัณฑ์” หมายความว่า อาวุธปืน เครื่องกระสุนปืน รวมถึงศาสตราภัณฑ์ เครื่องอุปกรณ์ของอาวุธ หรือเครื่องมือ เครื่องใช้ วัตถุ สิ่งของ ที่เกี่ยวข้องที่ใช้ในราชการของ สถานีตำรวจ

 “คลังอาวุธปืน” หมายถึง สถานที่เก็บรักษาอาวุธปืน และเครื่องกระสุนปืนของสถานีตำรวจ

 “ของกลาง” หมายความว่า วัตถุใด ๆ หรือทรัพย์สิน ซึ่งตกมาอยู่ในความคุ้มครองของเจ้าพนักงาน โดยอำนาจของกฎหมายหรือโดยหน้าที่ในทางราชการ และได้ยึดไว้เป็นของกลางเพื่อพิสูจน์ในทางคดี หรือเพื่อจัดการอย่างอื่นตามกฎหมาย

 “ของกลางในคดีอาญา” หมายความว่า ของกลางที่ต้องดำเนินการจัดการทางคดีอาญา เช่น ทรัพย์สินที่ทำหรือมีไว้เป็นความผิด ได้มาโดยผิดกฎหมาย ใช้หรือตั้งใจจะใช้ในการกระทำความผิด หรือที่ใช้เป็นหลักฐานในทางคดีอาญา

 “ของกลางอย่างอื่น” หมายความว่า ของกลางที่ไม่เข้าอยู่ในลักษณะของกลางในคดีอาญา

 “ผู้ยืม” หมายความว่า สถานีตำรวจหรือเจ้าหน้าที่ของสถานีตำรวจ

 “ผู้ให้ยืม” หมายความว่า ผู้มีอำนาจอนุมัติให้ยืม

 “ผู้มีอำนาจอนุมัติให้ยืม” หมายความว่า หัวหน้าสถานีตำรวจผู้ให้ยืม หรือหัวหน้างานพัสดุหรือเจ้าหน้าที่อื่นที่หัวหน้าสถานีตำรวจผู้ให้ยืมมอบหมาย

 **ข้อ 2 การเบิกยืม - คืน วัสดุสิ่งของหลวง**

 ให้บุคลากรในสถานีตำรวจถือปฏิบัติตามระเบียบกรมตำรวจว่าด้วยการเบิกจ่ายวัสดุสิ่งของหลวงต่าง ๆ ฉบับที่ 43 พ.ศ.2530 และระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ.2560

 ๑. การยืมพัสดุหรือนำพัสดุไปใช้ในกิจการใด ๆ ต้องเป็นไปเพื่อประโยชน์ของทางราชการโดยผู้ให้ยืมต้องคำนึงถึงความมีประสิทธิภาพ ความคุ้มค่า และเกิดประโยชน์สูงสุดในเชิงภารกิจของรัฐประกอบการให้ยืมด้วย

 ๒. ผู้ให้ยืมต้องจัดให้ผู้ยืมทำหลักฐานการยืมเป็นลายลักษณ์อักษร ตามแบบฟอร์ม ที่กรมบัญชีกลาง หรือสำนักงานตำรวจแห่งขาติ กำหนดทุกครั้ง

 ๓. ผู้ให้ยืมต้องกำหนดระยะเวลาส่งคืนพัสดุโดยปกติพึงกำหนดให้สอดคล้องกับเหตุผลความจำเป็นในการใช้พัสดุที่ยืมนั้น ทั้งนี้ ระยะเวลาการยืมสูงสุดสำหรับการยืมแต่ละคราวไม่ควรเกิน ๑ เดือน นับจากวันที่ยืม หรือระยะเวลาที่สำนักงานตำรวจแห่งชาติกำหนด แต่หากมีความจำเป็นอาจขอขยายระยะเวลา การยืมต่อไปได้ โดยดำเนินการให้มีหลักฐานการยืมที่ครอบคลุมระยะเวลายืมที่ขยายออกไป โดยนำข้อ ๒ มาใช้ โดยอนุโลม

 ๔. กรณี พัสดุที่ยืมเกิดชํารุดเสียหาย หรือใช้การไม่ได้ หรือสูญหายไป ให้ผู้ยืมจัดการแก้ไขซ่อมแซมให้คงสภาพเดิมโดยเสียค่าใช้จ่ายของตนเอง หรือชดใช้เป็นพัสดุประเภท ชนิด ขนาด ลักษณะ และคุณภาพอย่างเดียวกัน หรือชดใช้เป็นเงินตามราคาที่เป็นอยู่ในขณะยืม

 5. เมื่อครบกำหนดยืม หากผู้ยืมยังไม่ส่งคืนพัสดุที่ยืมไป ให้ผู้ให้ยืมหรือเจ้าหน้าที่ที่ได้รับมอบหมายจากผู้ให้ยืมติดตามทวงพัสดุที่ให้ยืมไปคืนภายใน 5 วัน นับแต่วันครบกำหนด

 **ข้อ 3 แนวทางการใช้รถยนต์ของทางราชการ**

1. ผู้ยืมขอใช้รถยนต์ของทางราชการ ดำเนินการเขียนแบบฟอร์มขออนุญาตใช้รถยนต์ของทางราชการเป็นลายลักษณ์อักษร เสนอผ่านเจ้าหน้าที่พัสดุ
2. เจ้าหน้าที่พัสดุ ตรวจสอบเอกสาร และเสนอหัวหน้าสถานีตำรวจเพื่อพิจารณาอนุญาตหรือไม่อนุญาต
3. เมื่อได้รับอนุญาตให้ยืมแล้ว ให้เจ้าหน้าที่พัสดุดำเนินการเบิกจ่ายรถยนต์ของทาง ราชการให้กับผู้ขอยืมตามระเบียบที่เกี่ยวข้อง
4. ผู้ยืมต้องใช้รถยนต์ของทางราชการในการปฏิบัติราชการตามระเบียบที่สำนักงานตำรวจแห่งชาติกำหนดโดยเคร่งครัด
5. เมื่อเสร็จสิ้นจากการปฏิบัติหน้าที่ราชการ ผู้ยืมต้องนำรถยนต์ของทางราชการมาเก็บรักษาไว้ในสถานที่ที่กำหนด
6. ผู้ยืมต้องหมั่นดูแลทำความสะอาด และบำรุงรักษารถยนต์ของทางราชการอย่างสม่ำเสมอ เพื่อให้รถยนต์ของทางราชการ มีอายุการใช้งานได้อย่างยาวนานและอยู่ในสภาพเรียบร้อยสมบูรณ์สามารถใช้งานได้อย่างมีประสิทธิภาพ
7. ผู้ยืมรถยนต์ของทางราชการต้องรับผิดชอบในกรณีที่รถยนต์ของทางราชการสูญหาย เพราะความประมาทเลินเล่อของผู้ยืม
8. ให้นำระเบียบความรับผิดชอบของข้าราชการในทางแพ่ง มติคณะรัฐมนตรีที่เกี่ยวข้องกับกรณีดังกล่าวมาใช้บังคับตามประกาศนี้ด้วย
9. เมื่อผู้ยืมหมดความจำเป็นในการใช้รถยนต์ของทางราชการ หรือโยกย้ายไปดำรงตำแหน่งที่อื่น ให้ผู้ยืมนำรถยนต์ของทางราชการส่งมอบให้กับเจ้าหน้าที่พัสดุ เพื่อดำเนินการตามจัดสรรให้กับ ข้าราชการตำรวจ ที่ย้ายมาดำรงตำแหน่งแทนเพื่อยืมไปใช้ในราชการตามระเบียบต่อไป

 **ข้อ 4 แนวทางการใช้อาวุธปืนของทางราชการ**

1. ผู้ยืมอาวุธปืนและเครื่องกระสุนปืนของทางราชการ ดำเนินการเขียนแบบฟอร์มขอเบิก - จ่าย อาวุธปืนและเครื่องกระสุนปืนของทางราชการ เสนอผ่านเจ้าหน้าที่พัสดุ
2. เจ้าหน้าที่พัสดุ ตรวจสอบเอกสาร และเสนอหัวหน้าสถานีตำรวจเพื่อพิจารณาอนุญาตหรือไม่อนุญาต
3. เมื่อได้รับอนุญาตให้ยืมแล้ว ให้เจ้าหน้าที่พัสดุดำเนินการเบิกจ่ายอาวุธปืนและเครื่องกระสุนปืนของทางราชการให้กับผู้ขอยืมตามระเบียบที่เกี่ยวข้อง
4. ผู้ยืมต้องใช้อาวุธปืนและเครื่องกระสุนปืนของทางราชการในการปฏิบัติราชการตามระเบียบที่สำนักงานตำรวจแห่งชาติกำหนดโดยเคร่งครัด
5. เมื่อเสร็จสิ้นจากการปฏิบัติหน้าที่ราชการ ผู้ยืมต้องนำอาวุธปืนและเครื่องกระสุนปืนของทางราชการมาเก็บรักษาไว้ในสถานที่ที่กำหนด
6. ผู้ยืมต้องหมั่นดูแลทำความสะอาด และบำรุงรักษาอาวุธปืนและเครื่องกระสุนปืนของทางราชการอย่างสม่ำเสมอ เพื่อให้อาวุธปืนและเครื่องกระสุนปืนของทางราชการ มีอายุการใช้งานได้อย่างยาวนานและอยู่ในสภาพเรียบร้อยสมบูรณ์สามารถใช้งานได้อย่างมีประสิทธิภาพ
7. ผู้ยืมอาวุธปืนและเครื่องกระสุนปืนของทางราชการต้องรับผิดชอบในกรณีที่อาวุธปืนและเครื่องกระสุนปืนของทางราชการสูญหาย เพราะความประมาทเลินเล่อของผู้ยืม
8. ให้นำระเบียบความรับผิดชอบของข้าราชการในทางแพ่ง มติคณะรัฐมนตรีที่เกี่ยวข้องกับกรณีดังกล่าวมาใช้บังคับตามประกาศนี้ด้วย
9. เมื่อผู้ยืมหมดความจำเป็นในการใช้อาวุธปืนและเครื่องกระสุนปืนของทางราชการ หรือโยกย้ายไปดำรงตำแหน่งที่อื่น ให้ผู้ยืมนำอาวุธปืนและเครื่องกระสุนปืนของทางราชการส่งมอบให้กับเจ้าหน้าที่พัสดุ เพื่อดำเนินการตามจัดสรรให้กับข้าราชการตำรวจ ที่ย้ายมาดำรงตำแหน่งแทนเพื่อยืมไปใช้ในราชการตามระเบียบต่อไป
10. ให้เจ้าหน้าที่พัสดุ ดำเนินการเกี่ยวกับการเก็บรักษาอาวุธปืนและเครื่องกระสุนปืน ตามมาตรการในการปิด-เปิดสถานที่เก็บอาวุธปืนและกระสุนปืนคงคลังของทางราชการของสถานีตำรวจโดยเคร่งครัด

 **ข้อ 5 แนวทางการจัดเก็บของกลาง**

 ให้ผู้มีหน้าที่เก็บรักษาของกลางต้องเก็บรักษาและดูแลของกลางที่ได้รับมอบไว้ในที่ปลอดภัย ไม่ให้เกิดการสูญหาย เสียหาย และต้องเก็บรักษาของกลางตามวิธีการที่ถูกต้องในของกลางแต่ละประเภท โดยให้ดำเนินการจัดเก็บของกลาง ตามระเบียบสำนักงานตำรวจแห่งชาติ ว่าด้วยการเก็บรักษาและการจำหน่ายของกลาง พ.ศ.2565 ลงวันที่ 21 กันยายน 2565 โดยให้ผู้มีหน้าที่เก็บรักษาของกลางหรือผู้ที่ได้รับมอบหมาย มีหน้าที่ดำเนินการตามแนวทางการปฏิบัติ ดังนี้

1. ตรวจสอบสภาพของกลางและความถูกต้องก่อนที่จะเก็บรักษา
2. จัดทำบัญชีของกลางที่เก็บรักษาไว้ตามประเภทของกลาง ได้แก่ ของกลางในคดีอาญาและ ของกลางอย่างอื่น
3. จัดทำหลักฐานการรับและส่งมอบของกลางให้เรียบร้อย
4. ตรวจสอบสภาพของกลางและบันทึกรายงานผลการตรวจสอบให้หัวหน้าสถานีตำรวจหรือผู้ที่ได้รับมอบหมาย เพื่อทราบทุกระยะเวลา 6 เดือน
5. จัดให้มีกุญแจหรือรหัสสถานที่เก็บรักษาของกลางให้มั่นคงแข็งแรง โดยมีผู้เก็บรักษากุญแจและรู้รหัส จำนวน 3 คน คื้อ ผู้มีหน้าที่เก็บรักษาของกลาง นายตำรวจชั้นสัญญาบัตร และผู้ที่ได้รับมอบหมายให้มีหน้าที่เก็บรักษาของกลาง
6. จัดให้มีสมุดควบคุมเปิด-ปิดสถานที่เก็บรักษาของกลาง
7. ส่งมอบของกลางแก่บุคคลที่ร้องขอ ตามที่กฎหมายและระเบียบให้อำนาจไว้
8. ดำเนินการอื่นใดเพื่อการเก็บรักษาของกลางตามที่เห็นสมควร

รายละเอียดในการดำเนินการเกี่ยวกับของกลางให้ใช้แนวทางตาม ตามระเบียบสำนักงานตำรวจแห่งชาติ ว่าด้วยการเก็บรักษาและการจำหน่ายของกลาง พ.ศ.2565 ลงวันที่ 21 กันยายน 2565 เป็นแนวทางในการปฏิบัติในการเก็บรักษาและการจำหน่ายของกลาง

 **ข้อ 6 การรับของบริจาค**

 ให้บุคลากรในสถานีตำรวจปฏิบัติตามระเบียบกระทรวงการคลังว่าด้วย การรับเงินหรือทรัพย์สินที่มีผู้บริจาคให้ทางราชการ พ.ศ. ๒๕๒๖ โดยกิจการใด ๆ ที่เกี่ยวข้องกับการยืม การเก็บรักษา และการตรวจสอบ ที่ไม่ได้ระบุไว้ในระเบียบดังกล่าว ให้ถือปฏิบัติตามประกาศฉบับนี้โดยอนุโลม

 ข้อ 7 นอกจากการตรวจสอบพัสดุประจำปีตามกระทรวงการคลังว่าด้วยการจัดซื้อจัดจ้าง และการบริหารพัสดุภาครัฐ พ.ศ. ๒๕๖๐ แล้ว ให้ พ.ต.ต.หญิง ชุติมา เทพรัตน์และเจ้าหน้าที่พัสดุครุภัณฑ์สถานีตำรวจ ตรวจสอบวัสดุ และบัญชีวัสดุเป็นประจำทุกเดือน รวมถึงเช็คสภาพดูแลรักษาให้วัสดุนั้นพร้อมใช้งานอยู่ ตลอดเวลาและรายงานให้หัวหน้าสถานีตำรวจทราบภายใน 7 วัน นับแต่วันที่ได้ดำเนินการตรวจสอบวัสดุ โดยให้มีการตรวจสอบและตรวจนับอาวุธยุทธภัณฑ์ของสถานีตำรวจเพื่อให้มีความพร้อมต่อการใช้งานในภารกิจ

 ข้อ 8 ให้ พ.ต.ต.หญิง ชุติมา เทพรัตน์ มีหน้าที่ในการประชาสัมพันธ์ และเสริมสร้างความรู้ ความเข้าใจให้แก่บุคลากรในสังกัดรับทราบ และถือปฏิบัติตามมาตรการจัดการทรัพย์สินของราชการ ของบริจาค และการจัดเก็บของกลาง เพื่อให้บุคลากรได้ดำเนินการอย่างถูกต้องตามระเบียบต่อไป

 ทั้งนี้ ตั้งแต่บัดนี้ เป็นต้นไป

 สั่ง ณ วันที่ 1 มีนาคม พ.ศ. 2568



 พ.ต.อ.

 (วิเชียร เพชรเสนา)

 ผู้กำกับการสถานีตำรวจภูธรแม่ระมาด